Euroopan parlamentin päätöslauselma EU:n ja Venäjän suhteista venäläisen toimittajan Anna Politkovskajan murhan jälkeen



Virallinen lehti nro 313 E , 20/12/2006 s. 0271 - 0273



P6_TA(2006)0448 EU:n ja Venäjän suhteet venäläisen toimittajan Anna Politkovskajan murhan jälkeen Euroopan parlamentin päätöslauselma EU:n ja Venäjän suhteista venäläisen toimittajan Anna Politkovskajan murhan jälkeen Euroopan parlamentti, joka - ottaa huomioon, että 1. joulukuuta 1997 voimaan tulleessa EU:n ja Venäjän välisessä kumppanuus- ja yhteistyösopimuksessa, jonka uudistamista koskevien neuvottelujen on määrä alkaa vuonna 2006, asetetaan tavoitteeksi demokratian ja poliittisten vapauksien lujittaminen Venäjän federaatiossa, - ottaa huomioon aikaisemmat päätöslauselmansa ja lausumansa lehdistönvapaudesta ja ilmaisunvapaudesta Venäjällä ja erityisesti 26. toukokuuta 2005 hyväksymänsä päätöslauselman EU:n ja Venäjän suhteista [1], - palauttaa mieleen Venäjän federaation velvollisuudet ihmisoikeuksien alalla erityisesti siinä valossa, että Venäjä toimii tällä hetkellä Euroopan neuvoston ministerikomitean puheenjohtajana, - ottaa huomioon työjärjestyksen 103 artiklan 2 kohdan, A. ottaa huomioon, että venäläinen toimittaja Anna Politkovskaja murhattiin asuintalonsa hissiin lauantaina 7. lokakuuta 2006 ja että hänen ampumistapansa viittaa palkkamurhaan, B. ottaa huomioon, että Anna Politkovskaja julkaisi lukuisia artikkeleita ja useita kirjoja ihmisoikeustilanteesta Venäjällä ja erityisesti Tšetšeniassa ja Pohjois-Kaukasuksella, C. ottaa huomioon, että Anna Politkovskaja oli myös vankkumaton ihmisoikeuksien puolustaja Venäjällä ja antoi tukensa ihmisoikeusloukkausten uhreille erityisesti Tšetšeniassa, D. ottaa huomioon, että tätä murhaa aiemmin murhattiin Venäjän keskuspankin varajohtaja Andrei Kozlov, joka yritti uudistaa Venäjän pankkijärjestelmää; ottaa huomioon, että myös Itar-Tass-uutistoimiston kaupallinen johtaja Anatoli Voronin murhattiin asuntoonsa 16. lokakuuta 2006, E. katsoo, että poliittisten vastustajien murhaamisesta on tullut huolestuttava ilmiö Venäjän poliittisella areenalla, F. ottaa huomioon, että Venäjä on Toimittajat ilman rajoja -järjestön ja CPJ:n (Committee to Protect Journalists) mukaan yksi niistä maista, joissa toimittajia surmataan eniten, G. katsoo, että murhatutkimukset ovat olleet riittämättömiä ja että useimmissa tapauksissa tappajien henkilöllisyyttä ei ole saatu selville, H. ottaa huomioon, että sekä kansainvälisellä foorumilla että Venäjällä on ilmaistu vakavaa huolestuneisuutta lehdistön- ja sananvapauden kasvavien rajoitusten vuoksi, I. ottaa huomioon, että tiedotusvälineiden vapaus, riippumattomien toimittajien tehokas suojelu ja ihmisoikeusjärjestöjen toiminnan täysi tukeminen ovat olennainen osa maan demokraattista kehitystä; 1. ilmaisee kunnioituksensa monia palkintoja ja mm. Olof Palmen palkinnon saaneen Anna Politkovskajan työlle ja ansioille, sillä hänet tunnettiin erittäin arvostettuna toimittajana, joka symboloi Venäjän rehellistä journalismia, puolusti rohkeasti ihmiselämää ja ihmisarvoa ja paljasti erilaisia rikoksia ihmisyyttä vastaan erityisesti Tšetšeniassa ja raportoi niistä puolueettomasti; 2. ilmaisee vakavat surunvalittelunsa Anna Politkovskajan perheelle, ystäville ja kollegoille niin toimittajien parissa kuin ihmisoikeusliikkeessäkin; 3. tuomitsee mitä jyrkimmin Anna Politkovskajan murhan, ja kehottaa Venäjän viranomaisia riippumattomiin ja tehokkaisiin tutkimuksiin, jotta tämän raukkamaisen rikoksen syylliset saadaan selville ja heitä voidaan rangaista; kehottaa EU:ta ja Euroopan neuvostoa valvomaan näitä tutkimuksia tiiviisti; 4. on syvästi huolissaan toimittajien ja muiden nykyistä hallintoa arvostelevien henkilöiden häirinnän, ahdistelun ja murhien lisääntymisestä ja muistuttaa Venäjän hallitusta siitä, että tämän suuntauksen jatkuminen vaikuttaa kielteisesti Venäjän yleiseen maineeseen; 5. kehottaa Venäjän viranomaisia torjumaan aktiivisesti riippumattomien toimittajien ja ihmisoikeusaktivistien pelottelua ja antamaan täyden suojan maassaan vakavia epäoikeudenmukaisuuksia paljastaneille riippumattomille toimittajille ja ihmisoikeusloukkausten uhreja puolustaville ihmisoikeusjärjestöille ja näiden edustajille; 6. kehottaa komissiota ja jäsenvaltioita ottamaan Venäjän kanssa tehtävää uutta kumppanuus- ja yhteistyösopimusta koskevissa neuvotteluissa periaatteellisen ja päättäväisen kannan, jossa vaaditaan lehdistön vapauden turvaamista ja riippumattoman toimittajantyön kunnioittamista eurooppalaisten standardien mukaisesti; 7. kehottaa neuvostoa tässä yhteydessä pohtimaan vakavasti tulevia suhteita Venäjän federaatioon ja keskustelemaan tästä asiasta Euroopan parlamentin ja kansalaisyhteiskunnan kanssa, jotta demokratia, ihmisoikeudet ja ilmaisunvapaus olisivat tulevan sopimuksen ytimessä, sekä perustamaan selkeän mekanismin, jolla valvotaan kaikkien sopimuslausekkeiden täytäntöönpanoa; 8. kehottaa lisäämään EU:n ja Venäjän vuoropuhelua ihmisoikeuskysymyksistä vuoropuhelun tehostamiseksi ja sen tuloshakuisuuden kehittämiseksi ja samalla ottamaan Euroopan parlamentti mukaan osallistumaan vuoropuheluun täysimääräisesti kaikilla tasoilla, jotta kyseisen vuoropuhelun asemaa voitaisiin vahvistaa uudessa kumppanuus- ja yhteistyösopimuksessa, josta on määrä neuvotella pian; 9. katsoo, että kaikkien demokraattisten instituutioiden, mukaan luettuna Euroopan parlamentti, olisi täytettävä moraalinen velvollisuutensa tuomita tällaiset rikokset viipymättä osoittamalla, että ne puolustavat päättäväisesti ihmisoikeuksia poliittisista olosuhteista riippumatta; 10. on syvästi huolissaan siitä, että kansalaisjärjestöjä koskevan uuden lainsäädännön mukaan yli 90 valtioista riippumatonta järjestöä on joutunut lopettamaan toimintansa Venäjällä; kehottaa Venäjän viranomaisia nopeuttamaan rekisteröintimenettelyjä ja sallimaan sillä välin näiden järjestöjen jatkaa toimintaansa siihen asti, kunnes niiden hakemukset on asianmukaisesti käsitelty ja rekisteröity; kehottaa Venäjän hallitusta olemaan hyödyntämättä uuden lain säännösten epämääräisyyttä tekosyynä vaientaa kansalaisyhteiskunnan kriittiset äänet; 11. tiedostaa, että ainoa tapa osoittaa todellista kunnioitusta Anna Politkovskajan intohimoiselle sitoutumiselle totuuteen, oikeuteen ja ihmisarvoon on yhteisiin toimiin ryhtyminen, jotta toteutettaisiin hänen unelmansa demokraattisesta ja kansalaisystävällisestä Venäjästä, joka täysin kunnioittaa kansalaistensa oikeuksia ja vapauksia; 12. kehottaa puhemiestä välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, Venäjän federaation hallitukselle ja parlamentille sekä Euroopan neuvostolle. [1] EUVL C 117 E, 18.5.2006, s. 235. --------------------------------------------------